Diari Oficial de la Generalitat Valenciana


Sumari del DOGV 4164, del 09-01-2002 (2002/64)

ORDRE de 7 de desembre de 2001, de la Conselleria de Benestar Social, per la qual es convoquen ajudes per a l'any 2002 destinades a finançar programes de formació ocupacional dirigits a col·lectius de dones en el marc de la missió confiada al Fons Social Europeu.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4164

Data del DOGV
:   09-01-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/64


Data del document
:   07-12-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * treball femení
    * ajuda a l'ocupació
    * dona
    * ajuda pública
    * aprenentatge professional
    * suport econòmic
    * formació professional

ORDRE de 7 de desembre de 2001, de la Conselleria de Benestar Social, per la qual es convoquen ajudes per a l'any 2002 destinades a finançar programes de formació ocupacional dirigits a col·lectius de dones en el marc de la missió confiada al Fons Social Europeu. [2002/64]
  
El Pla d'Actuació per a la Igualtat d'Oportunitats entre hòmens i dones 2001-2004, planteja per primera vegada a la Comunitat Valenciana la integració de les polítiques d'igualtat d'oportunitats i proposa una estratègia integradora i global, seriosa i concreta d'acció a mitjan termini.
  
De la mateixa manera, el Reglament núm. 1.784/1999, del Parlament Europeu i del Consell del 12 de juliol de 1999 en la missió confiada al Fons Social Europeu es compromet a recolzar mesures de lluita contra la desocupació i d'integració en el medi laboral, expressant, entre els seus àmbits d'aplicació, la promoció de la igualtat d'oportunitats per a tots en l'accés al mercat laboral, així com l'adopció de mesures especials per a millorar la incorporació i la participació de la dona en el mercat de treball.
  
D'acord amb el Decret 138/2000, de 12 de setembre, del Govern Valencià, s'atribueix a la Direcció General de la Dona de la Conselleria de Benestar Social, entre altres funcions, les d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
En virtut d'això i fent ús de les facultats que em confereix l'art. 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1
  
L'objecte d'aquesta ordre és regular la concessió d'ajudes econòmiques durant l'any 2002, per la Direcció General de la Dona de la Conselleria de Benestar Social, d'acord amb la mesura dictada pel Fons Social Europeu de millorar l'empleabilitat de les dones, per a fomentar i gestionar activitats formatives dirigides a dones desocupades, a fi de proporcionar-los la qualificació professional necessària per a exercir una ocupació concreta i adequada a les necessitats del mercat laboral a la Comunitat Valenciana.
  
Article 2
  
Aprovar les bases per què es regeix aquesta convocatòria, incloses com a annex I d'aquesta ordre i el model de sol·licitud per a les esmentades ajudes que s'adjunta.
  
Article 3
  
La dotació econòmica d'aquesta ordre prevista en el projecte de Pressupostos de la Generalitat Valenciana per al 2002 tramés a les Corts Valencianes, és de 697.427,91 euros (848.619.831 PTA), cofinançat en 523.070,93 euros (95.395.850 PTA) pel Fons Social Europeu, a càrrec del capítol IV del programa pressupostari 323.10: ?Promoció de la Dona?, línia de subvenció T-4958.
  
Aquest import es distribuirà de la manera següent:
  
\* Actuació A: 382.460,07 euros (86.650.901 PTA)
  
\* Actuació B: 314.967,85 euros (38.975.003 PTA)
  
No obstant això, si com a conseqüència de la valoració de les sol·licituds presentades o per qualsevol altra circumstància no s'utilitzara la totalitat del crèdit establit, la diferència resultant podrà ser destinada, mitjançant proposta motivada de la Comissió de Valoració, al finançament d'un gran nombre de cursos sobre els previstos, indistintament de les actuacions A o B.
  
L'eficàcia d'aquesta convocatòria d'ajudes queda condicionada a l'existència en els pressupostos de l'exercici econòmic de l'any 2002 de crèdit adequat i suficient per a atendre a les ajudes previstes en aquesta ordre, i s'haurà de publicar en el Diari Oficial de la Generalitat Valenciana amb aquesta finalitat la Resolució de la Conselleria de Benestar Social en què es determinen les línies pressupostàries definitives i la quantia global màxima que servisca de suport a aquestes.
  
El règim d'ajudes serà d'aplicació d'acord amb les actuacions previstes en el programa operatiu del Fons Social Europeu, integrades en l'eix prioritari de participació de les dones en el mercat de treball, que s'expressen en el que estableix aquesta ordre.
  
DISPOSICIONS FINALS
  
Primera
  
Es faculta la directora general de la Dona i el secretari general de la Conselleria de Benestar Social, per a dictar les instruccions i adoptar les mesures que considere oportunes per al desenvolupament i aplicació del que disposa aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició, o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
- Recurs de reposició, haurà d'interposar-se davant del conseller de Benestar Social en el termini d'un mes comptador des de l'endemà de la seua publicació.
  
- Recurs contenciós administratiu, haurà de plantejar-se davant de la Sala contenciosa Administratiu del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació.
  
València, 7 de desembre de 2001
  
El conseller de Benestar Social
  
RAFAEL BLASCO CASTANY
  
ANNEX I
  
Primera. Objecte i àmbit
  
L'objecte d'aquesta ordre és regular la concessió d'ajudes econòmiques durant l'any 2002, per la Direcció General de la Dona de la Conselleria de Benestar Social, d'acord amb la mesura dictada pel Fons Social Europeu de millorar l'empleabilitat de les dones, per a fomentar i gestionar activitats formatives dirigides a dones desocupades, a fi de proporcionar-los la qualificació professional necessària per a exercir una ocupació concreta i adequada a les necessitats del mercat laboral a la Comunitat Valenciana.
  
Aquestes activitats formatives, hauran de dirigir-se a diferents col·lectius, amb objectius distints, diferenciant-se, com a actuacions A i B.
  
- Actuació A: Consistent en la realització 12 de cursos de formació a dones desocupades que siguen caps de famílies monomarentals i/o víctimes de maltractaments, sense qualificació professional.
  
Les dones que realitzen alguna acció formativa, inclosa en aquesta actuació, podran sol·licitar, si compleixen els requisits que s'estableixen en aquesta ordre, una ajuda econòmica, en concepte d'assistència.
  
- Actuació B: Consistent en la realització de 10 cursos de formació a dones desocupades, amb estudis universitaris mitjans o formació professional en algun dels seus graus, per a llocs de treball tradicionalment no ocupats per dones o per a sectors laborals en en què les dones es troben subrepresentades.
  
Totes les accions formatives, objecte d'aquesta ordre, es realitzaran en l'àmbit territorial de la Comunitat Valenciana.
  
Segona. Naturalesa de les ajudes.
  
Les ajudes regulades en aquesta ordre, tindran la naturalesa jurídica de subvencions públiques i aniran destinades al finançament de les accions formatives que es realitzen a l'empara d'aquesta, així com a la concessió d'ajudes a l'alumnat assistent a les accions formatives corresponents a la denominada Actuació A.
  
Tercera. Entitats beneficiàries.
  
Podran sol·licitar les ajudes regulades en aquesta ordre les següents entitats:
  
- Les empreses públiques o privades, siguen persones físiques o jurídiques.
  
- Les entitats locals.
  
- Les organitzacions empresarials.
  
- Altres entitats sense ànim de lucre.
  
Els qui aspiren a ser perceptors de les distintes ajudes, hauran de reunir els requisits generals següents:
  
- Tenir personalitat jurídica pròpia.
  
- Estar al corrent en les seues obligacions tributàries i amb la Seguretat Social.
  
- Acreditar capacitat suficient de mitjans materials, humans i organitzatius per a complir els objectius establits.
  
Quarta. Publicitat i difusió.
  
Serà obligació de les entitats beneficiàries de les ajudes regulades en aquesta ordre, fer conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.159/2000, de 30 de maig, sobre les activitats d'informació i publicitat que han de portar a terme els estats membres en relació amb les intervencions dels Fons Estructurals.
  
Incorporar en tot el material imprés, que es derive de les activitats objecte d'aquesta ordre, els logotips de la Generalitat Valenciana, del Pla d'Igualtat d'Oportunitats entre Hòmens i Dones i del Fons Social Europeu.
  
Cinquena. Contingut dels programes formatius:
  
El projecte d'acció formativa, que d'acord amb el que estableix aquesta ordre, han de presentar les entitats, inclourà els següents aspectes:
  
Dades generals, comunes a les dues actuacions:
  
- Denominació del curs
  
- Lloc de realització (localitat, carrer o plaça i número)
  
- Nombre de participants (màxim 15)
  
- Nombre d'hores.
  
Dades específiques per a cada una de les actuacions:
  
Actuació A.
  
- Els cursos seran dissenyats a mesura del col·lectiu, objecte d'aquesta actuació, tenint en compte el perfil de les alumnes i el més elevat percentatge de possibilitats d'inserció laboral.
  
- Preformació: Tindrà una duració de 30 hores, i estarà encaminada a aconseguir una major concentració de les alumnes en el període de formació, mitjançant el reconeixement dels objectius tant personals com professionals, aportant-los elements suficients per a treballar per ells.
  
- Formació: Tindrà una duració màxima de 420 hores. Les iniciatives aniran destinades cap a nous jaciments d'ocupació.
  
- Pràctiques en empreses. Amb una duració màxima de 150 hores, es consideren com a part fonamental del procés d'inserció sociolaboral de la formació teòrica rebuda, formen part d'aquesta encara que amb caràcter independent i autonomia pròpia.
  
- Tutoria. Per a la posada en practica del pla d'inserció laboral previst en aquesta actuació, caldrà la figura d'un/a mediador/a sociolaboral que tutoritzaria l'esmentat procés.
  
Actuació B.
  
- Formació: Tindrà un període màxim de duració de 400 hores, i es dirigirà cap a sectors en què la dona es trobe infrarepresentada i que constituïsquen nous jaciments d'ocupació.
  
- Tot pla formatiu haurà d'anar acompanyat d'un mòdul que incloga la preparació per a la inserció sociolaboral de les alumnes, on constaran aspectes tals com autoestima, habilitats socials, tècniques i ferramentes que faciliten l'accés al món laboral, tècniques de recerca d'ocupació etc. La duració d'aquest mòdul serà de 30 hores.
  
- Pràctiques en empreses. Tindran una duració màxima de 150 hores, i contribuiran a crear un primer contacte entre les alumnes i les empreses, facilitant així l'accés al mercat laboral.
  
En ambdues actuacions s'inclourà un mòdul de sensibilització mediambiental que tindrà una duració mínima de 9 hores.
  
Sisena. Valoració econòmica dels cursos.
  
- Cursos corresponents a l'Actuació A: L'import global de cada un dels cursos, corresponents a aquesta actuació, no podrà sobrepassar la quantitat total de 31.871,68 euros (5.303.000 PTA), incloent-hi l'ajuda a les alumnes per assistència.
  
- Cursos corresponents a l'Actuació B: L'import global de cada un dels cursos que s'impartisquen, corresponents a aquesta Actuació no podrà sobrepassar de la quantitat global de 31.496,79 euros (5.240.624 PTA).
  
- El mòdul econòmic per a les despeses de formació serà com a màxim 9,02 euros per alumna i hora.
  
- La valoració econòmica màxima de les hores de pràctiques en empreses, serà de 6,01 euros per alumna/hora i estarà inclosa en el pressupost global del curs però no en el mòdul econòmic de la formació lectiva.
  
- El cost d'hores de tutoria, amb posterioritat al període formatiu, estarà inclòs en mòdul econòmic anteriorment exposat, i en cap cas no podrà superar el 10% del total del pressupost del curs.
  
Setena Conceptes subvencionables.
  
Els costos subvencionables, aplicables al mòdul econòmic, es distribuiran en:
  
\* Costos directes del curs.
  
- Salaris del professorat o, si és procedent, del servei docent extern, per a l'horari exclusiu d'impartició de les accions formatives, avaluacions i revisions periòdiques de les alumnes, preparació de classes i tutories.
  
- Despeses de Seguretat Social, quan s'hauran contractat els docents com a treballadors/es pel seu compte.
  
- Despeses d'assegurances d'accidents de l'alumnat, que comprendrà l'accident in itinere i els succeïts en les pràctiques en empreses.
  
- Compra de material didàctic.
  
- Despeses de lloguers, tant d'instal·lacions, com de maquinària lligada directament a la docència.
  
- Despeses de publicitat, que responguen a les actuacions realitzades en compliment del que disposa l'article 5 d'aquesta ordre.
  
- Despeses de captació i/o selecció de l'alumnat, quan es justifiquen adequadament.
  
- Despeses de direcció i coordinació, atribuïbles al desenvolupament de l'acció formativa, que en cap cas no podran superar el 10% del mòdul econòmic.
  
\* Costos indirectes del curs.
  
- Despeses produïdes pel pagament de l'ajuda econòmica en concepte d'assistència, a les alumnes incloses en els cursos de l'Actuació A, que així ho sol·liciten i que complisquen les condicions exigides en la base desena d'aquesta ordre.
  
- Despeses produïdes pel pagament d'indemnització a les empreses per les pràctiques no laborals, realitzades en elles per les alumnes del curs.
  
- Despeses de tutoria postformació, quan l'acció formativa així ho requerisca.
  
No es consideraran costos subvencionables, el IVA o altres càrregues tributàries.
  
En el cas de les despeses ?directes?, regulats en aquest article, l'entitat beneficiària haurà d'acompanyar a la documentació exigida per a la justificació, una memòria per acció formativa, en la qual s'expliquen els càlculs realitzats per a imputar els esmentats costos.
  
Vuitena. Elecció de l'alumnat.
  
Les sol·licituds de preselecció de les alumnes, seran presentades per les entitats que impartisquen les accions formatives, vint dies abans de la data prevista per a l'inici del curs, en les seus de la Direcció General de la Dona corresponents.
  
La data de la selecció serà acordada per l'esmentada Direcció General i l'entitat formativa. Una vegada finalitzat el procés de selecció, es confeccionarà un acta en què figuraran els noms d'aquelles alumnes que hagen sigut seleccionades i les que formaran part de la llista de reserves.
  
A fi d'aconseguir grups homogenis de dones amb les característiques adequades a aquestes modalitats formatives, les entitats que impartisquen els cursos podran demanar als centres dependents de la Direcció General de la Dona, col·laboració per a difondre l'oferta de formació a les dones, possibles interessades.
  
Les característiques a què es fa referència, són les que s'indiquen a continuació, segons l'actuació a què corresponguen:
  
\* Actuació A:
  
- Dones desocupades caps de famílies monomarentals i/o víctimes de maltractaments.
  
\* Actuació B:
  
- Dones desocupades amb estudis universitaris mitjans o formació professional en qualsevol dels seus graus.
  
Novena. Ajudes a les alumnes.
  
Les dones desocupades i inscrites en les oficines d'Ocupació de la Comunitat Valenciana o en qualsevol agència privada de col·locació degudament autoritzada per a actuar a la Comunitat Autònoma Valenciana, que realitzen una acció formativa de les enquadrades en l'Actuació A, podran sol·licitar a l'entitat que impartisca el curs de formació, una ajuda econòmica en concepte d'assistència, per un import de 12,02 euros per dia lectiu, sempre que el curs tinga una duració mínima de quatre hores diàries, que finalitze amb aprofitament i que no perceba prestacions econòmiques de qualsevol administració pública, superiors al salari mínim interprofessional.
  
Desena. Obligacions de les alumnes beneficiàries.
  
Les participants en les accions formatives, que es descriuen en aquesta ordre, estan obligades a assistir a les classes de forma regular i contínua.
  
El pagament de l'ajuda econòmica prevista en la base novena per a les alumnes que realitzen l'acció formativa de l'actuació A, es realitzarà setmanalment amb comprovació prèvia de la seua assistència al curs.
  
És causa d'exclusió de les alumnes i de pèrdua, si és procedent, del dret a la corresponent ajuda econòmica, l'incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa de la participant, el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquests efectes llevat que, per la seua importància, donen lloc a falta d'aprofitament del curs.
  
Onzena. Realització dels cursos.
  
Els cursos hauran d'iniciar-se durant l'any 2002 i finalitzar abans de l'1 de novembre del mateix any.
  
Dotzena. Inici del curs.
  
És preceptiva la comunicació prèvia, per part de l'entitat beneficiària, fins i tot mitjançant fax, de la data d'inici de cada curs, al personal assenyalat a aquest efecte per la Direcció General de la Dona, assenyalant horari, lloc d'impartició i nombre d'alumnes.
  
L'entitat disposarà de 15 dies naturals, a partir de l'inici del curs, per a remetre a la seu de la Direcció General de la Dona que escaiga, la següent documentació:
  
\* Acta de selecció de les alumnes, acompanyades de la següent documentació:
  
- Còpia compulsada del DNI de les alumnes.
  
- Còpia compulsada de la targeta de demanda d'ocupació d'aquestes.
  
- Declaració responsable de les alumnes que realitzen els cursos corresponents a l'Actuació A, si no es perceben prestacions econòmiques de qualsevol administració pública, superiors al salari mínim interprofessional.
  
\* Relació de participants que comencen el curs, el nombre dels quals no podrà sobrepassar a l'assenyalat en aquesta ordre.
  
\* La pòlissa de l'assegurança d'accidents de l'alumnat o, si no n'hi ha, la carta de garanties d'aquest i que comprendrà almenys la següent cobertura:
  
- Assistència mèdica, farmacèutica i hospitalària per quantia il·limitada de qualsevol accident durant el desenvolupament del curs i el període de pràctiques en empreses, incloent-hi el desplaçament de les alumnes des de la seua residència habitual, tant fins al centre de formació com fins al lloc on es desenvolupen les esmentades pràctiques.
  
- Indemnització per mort o invalidesa permanent derivades d'un accident en el curs o en el desplaçament. Indemnització diària als alumnes derivada d'un accident durant el curs, que els produïsca una incapacitat temporal.
  
- L'entitat organitzadora del curs estarà obligada a mantenir la cobertura de l'assegurança d'accidents durant tot el període en què cada alumne romanga d'alta en el curs.
  
Tretzena. Control del desenvolupament del curs.
  
Una vegada començat el curs i presentada la documentació citada en l'article anterior, l'empresa organitzadora del curs està obligada a aportar la següent documentació:
  
- Control d'assistència mensual.
  
- Informes d'alta i baixa produïts.
  
- Comunicació de les incidències que es produïsquen en el desenvolupament del curs.
  
Catorzena. Presentació de sol·licituds, documentació i termini.
  
Les sol·licituds es presentaran, preferentment, en qualsevol dels registres dels serveis territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a aquest efecte i que figuren en aquesta ordre com a annex I.
  
Les entitats sol·licitants hauran de presentar una sol·licitud per cada una de les actuacions formatives descrites en aquesta ordre (A i B), incloent en cada una d'elles totes les accions formatives corresponents a cada una de les actuacions.
  
Tota sol·licitud haurà d'anar acompanyada de la següent documentació:
  
- Documentació acreditativa i identificadora de l'entitat sol·licitant i del seu representant legal.
  
- Document d'identificació fiscal de l'entitat sol·licitant.
  
- Dades de domiciliació bancària, segons model normalitzat facilitat a aquest efecte en l'annex IV.
  
- Certificat d'estar al corrent en les obligacions tributàries i amb la Seguretat Social en els termes establits en l'Ordre de 30 de maig de 1996 de la Conselleria d'Economia i Hisenda, la validesa dels quals haurà d'estendre's a la data de finalització del termini de presentació de sol·licituds.
  
- Projecte de les accions formatives que es desitja impartir, utilitzant per a això el model normalitzat que figura com a annex III, i es presentara un per a cada una de les accions formatives, que hauran de ser alguna de les incloses en l'annex II d'aquesta ordre.
  
- Certificat del secretari de l'entitat que acredite que el seu representant legal té capacitat suficient per a realitzar qualsevol classe de domiciliació bancària per compte d'aquesta, i fotocòpia del Document Nacional d'Identitat de qui subscriu
  
Quan la sol·licitud no reunisca els requisits establits en aquesta ordre o no s'acompanye la documentació que, d'acord amb aquesta, resulte exigible, d'acord amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà als interessats perquè, en un termini de 10 dies, esmenen la falta o adjunten els documents necessaris, amb indicació que, si així no ho feren, se'ls tindrà per desistits de la seua petició, amb resolució prèvia, que haurà de ser dictada en els termes previstos en l'article 42 de la citada Llei.
  
El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.
  
Quinzena. Valoració de les sol·licituds.
  
Tota sol·licitud estarà subjecta a:
  
Una valoració formal a càrrec del personal designat per la Direcció General de la Dona de la Conselleria de Benestar Social, que supervisarà si es compleixen els requisits previstos en aquesta ordre i que avaluarà mitjançant l'aplicació dels criteris de valoració, ponderats en ordre decreixent i que s'exposen a continuació:
  
- Millor distribució geogràfica dels cursos dins de l'àmbit de la Comunitat Valenciana.
  
- Compromís d'oferir a les alumnes un seguiment de tutoria durant el període postformatiu.
  
- Percentatge mes elevat de possibilitats d'inserció de les alumnes, voluntàriament manifestat per les entitats sol·licitants. (Perquè es considere inserció laboral el contracte haurà de tenir una duració mínima de sis mesos).
  
- Certificat d'acreditació d'una norma de qualitat JJE 1543, superior o anàloga, expedida per una entitat certificadora.
  
- Millor adequació de les accions formatives a l'oferta d'ocupació de les empreses a la Comunitat Valenciana.
  
- L'acreditació de l'entitat com a Centre Col·laborador Homologat de Formació Professional d'acord amb l'Ordre de la Conselleria d'Ocupació de 18 d'octubre de 1999, sobre homologació d'especialitats formatives i impartició en centres col·laboradors.
  
- Cost hora/alumna, per cada una de les accions formatives.
  
Una valoració a càrrec d'una Comissió, que es constituirà a aquest efecte, analitzarà el contingut teòric i pràctic dels cursos, la seua metodologia d'impartició i la idoneïtat del professorat.
  
L'esmentada Comissió estarà presidida per la cap de Servei de Gestió de Programes de la Direcció General de la Dona o persona en qui delegue i estarà composta per:
  
- La cap de Secció de Gestió de Programes de la Direcció General de la Dona o persona en qui delegue.
  
- La cap de Secció de Coordinació Administrativa de la Direcció General de la Dona.
  
- Les coordinadores de la Direcció General de la Dona en les seus d'Alacant i Castelló
  
- Un/a tècnic/a de la Direcció Territorial de Benestar Social de València.
  
- Un/a tècnic/a del Servei Valencià d'Ocupació i Formació de la Conselleria d'Economia, Hisenda i Ocupació
  
Realitzada la valoració, s'efectuaran les corresponents propostes de resolució.
  
Setzena. Resolució.
  
A proposta de la Comissió Avaluadora, la directora general de la Dona resoldrà en virtut de la delegació regulada en la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria de Benestar Social (DOGV núm. 3.396, de 9/2/01)
  
El termini màxim per a resoldre i notificar la resolució procedent, serà de dos mesos comptadors des de la publicació en el Diari Oficial de la Generalitat Valenciana de la resolució per la qual es determine l'import màxim destinat que haurà de finançar les despeses derivades de la convocatòria, una vegada aprovats i publicats els pressupostos de la Generalitat Valenciana per a l'any 2002.
  
Transcorregut el termini anterior sense que s'haja notificat resolució expressa, s'entendrà desestimada la pretensió per silenci administratiu, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i això sense perjuí que subsistisca l'obligació legal de resoldre sobre la petició formulada.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el DOGV de la Resolució del conseller de Benestar Social que done publicitat a aquest increment.
  
Les resolucions es notificaran als interessats en els termes previstos en l'article 58 de la Llei 30/1992, de 26 de novembre de Règim jurídic de les Administracions Públiques i Procediment Administratiu Comú i, en aquesta, constaran les condicions de concessió, denominació dels cursos concedits, quantia per a cada un dels cursos i la modalitat a què pertanyen, determinant, si és procedent, les obligacions accessòries a què haja de supeditar-se el beneficiari.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Dessetena. Obligacions de les entitats beneficiàries.
  
Són obligacions de les entitats beneficiàries:
  
- Realitzar les accions subvencionades segons el que preveu aquesta ordre i en la resolució d'aprovació, i justificar la seua execució.
  
- Facilitar a la Direcció General de la Dona de la Conselleria de Benestar Social les tasques de seguiment i control tècnic.
  
- Sotmetre's a les accions de control que s'estableixen en aquesta ordre.
  
- Subjectar-se a les accions de control financer que legalment escaiguen a la Intervenció General, en relació amb la subvenció concedida.
  
- Subjectar-se a les accions de control del tribunal de comptes.
  
- Comunicar a la Direcció General de la Dona, la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat o altres organismes internacionals.
  
- En el cas de realitzar pràctiques no laborals, comunicar als representants dels treballadors dels centres en què es desenvolupen les pràctiques, així com a la Inspecció de Treball, la relació d'alumnes participants en aquest programa, la seua duració, i el seu programa formatiu.
  
- No percebre cap quantitat de l'alumnat participant en les accions formatives subvencionades.
  
- Portar comptabilitat codificada de les despeses imputables a cada subvenció concedida.
  
- La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus serveis amb les entitats beneficiàries, així com les derivades de qualsevol relació amb tercers, i seran els seus titulars els qui en responguen amb caràcter exclusiu.
  
- Haurà de justificar-se per l'entitat beneficiària que la inserció laboral es produeix com a mínim en un 80%, en cas contrari seran objecte de minoració les ajudes sempre que les causes no siguen imputables a l'empresa.
  
Divuitena. Liquidació de les ajudes.
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions regulades en aquesta ordre s'efectuarà d'acord amb l'art. 47 bis del Text Refós de la Llei d'Hisenda Pública, aprovat pel Decret Legislatiu de 26 de juny de 1991:
  
a) Fins un 40% del seu import es lliurarà una vegada concedida, amb el previ aval bancari a favor de la Generalitat Valenciana, que haurà de ser solidari respecte de l'obligat principal, amb renúncia expressa al benefici d'excussió i pagador al primer requeriment de la Tresoreria de la Generalitat Valenciana.
  
b) La resta s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
No obstant això, i respectant els límits establits en l'art. 47 bis del TRLHPGV, la resolució de concessió d'ajudes concretarà els percentatges que caldrà aplicar en cada un dels lliuraments.
  
Per a la justificació de les ajudes, que es realitzarà abans del 30 de novembre del 2002, serà necessària la presentació per part de les entitats beneficiàries de la declaració de despeses efectivament realitzades per la impartició de les accions formatives objecte de la subvenció, adjuntant la següent documentació:
  
\* Documents justificatius o factures relacionades amb les despeses que s'enumeren en la base setena d'aquesta ordre, sota la denominació de ?costos directes- i ?costos indirectes?.
  
\* A més dels justificants que es mencionen en el punt anterior, l'entitat beneficiària, haurà d'adjuntar el següent:
  
- Memòria a què es fa referència en la base setena d'aquesta ordre.
  
- Pòlissa de l'assegurança de l'alumnat, en el cas que no haja sigut aportat anterioriorment.
  
En el cas d'incloure pràctiques no laborals, per cada una de les empreses col·laboradores, s'haurà de remetre relació nominal de les alumnes, diàriament assistents, amb el vistiplau de l'instructor i el nombre total d'hores.
  
Així mateix, haurà d'adjuntar-se la documentació justificativa de la inserció realitzada, en cas de compromís d'inserció. Només quan la inserció realitzada tinga una duració superior a 6 mesos, tindrà la consideració d'inserció laboral.
  
La declaració de despeses i tramesa de documents justificatius, realitzada a l'efecte establit en l'article 47 del text refós de la Llei d'Hisenda Pública de la Generalitat Valenciana, haurà de realitzar-se en el termini màxim de 15 dies naturals comptadors des de l'endemà de la finalització de l'acció formativa.
  
Denovena. Minoració o deixament sense efectes de la resolució de concessió.
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt superen el cost de l'activitat que haurà de desenvolupar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, produirà la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment en què s'incoe l'expedient de deixament sense efectes o de minoració, i si és procedent, de reintegrament, una vegada transcorregut el referit termini sense resolució expressa suposarà la caducitat del procediment, però no la prescripció de l'acció.